text: България :: София инвестира над 200 бона в храмове :: Monitor.bg
  14:58 20 Юли 2018
  Снимка: Йорданка Фандъкова провери новостроящата се Арменската църква на ул. "Лайош Кошут" 28.
  Столичната община ще отпусне над 200 хил. лв. за реконструкция и строителство на религиозни храмове в града. Това заяви кметът на София Йорданка Фандъкова, която провери новостроящата се Арменската църква на ул. "Лайош Кошут" 28.
  Тя припомни, че всяка година по нейно предложение Столичния общински съвет отпуска средства за различни храмове и това предстои да се случи и на заседанието на общинарите в четвъртък. "Радваме се, че София е символ на религиозна и етническа толерантност", каза Фандъкова. За последните няколко години от "Московска" 33 са инвестирали около 350 хил. лв. в строителството на Арменската църква.
  За храм "Свети Пророк Илия" в квартал "Княжево" са предвидени 50 хил.лв. За окончателното довършване на храма в гробищен парк "Бакърена фабрика" също ще бъдат отпуснати средства. Столичната община ще отдели пари и за изграждане на общежития към Кремиковския манастир. "Там се провеждат летни лагери, неделни училища, изключително сериозна просветна дейност, което е изключително важно за нас и затова помагаме с радост", каза Фандъкова.